ועדת הכלכלה, כנסת 17, פרוטוקול מספר 509, 2008-02-26 12:30

חנא סוייד: אני מתכבד לפתוח את ישיבת ועדת הכלכלה.

חנא סוייד: על סדר היום הצעה לדיון מהיר של חבר הכנסת זבולון אורלב בנושא זיוף תגי חניה של נכים.

חנא סוייד: בעיתונות התפרסמו ממדי התופעה המדאיגה של זיוף תגי החניה, שפוגעת בהחלט בציבור הנכים בישראל.

חנא סוייד: צריך לפתוח ולהגיד שהתופעה הזאת מדאיגה ביותר ויש צורך לחפש דרכים להתמודד איתה.

חנא סוייד: על-פי הנתונים שהתפרסמו יש כ-85,000 רכבי נכים בעלי תג חניה, עם פירוט שאני מחזיק בידי על הסוגים השונים של תגי החניה, אבל מסתבר שחלק ניכר מן התגים ברחבי הארץ מזויפים.

רוני שכטר: 85,000 זה מספר התגים החוקיים.

רוני שכטר: בנוסף לאלה יש תגים מזויפים.

חנא סוייד: נבקש לשמוע את כל הנתונים.

חנא סוייד: קודם כול ניתן כמובן לחבר הכנסת אורלב, שטרח והביא את הנושא לדיון בשל חשיבותו, לפתוח את הדיון ולהציג את הבעיה, ואחר-כך נשמע כמובן התייחסויות מכל מיני גורמים.

חנא סוייד: אני מבין שזה נושא אינטר-דיסציפלינרי, שמעניין גם את ציבור הנכים, אבל גם את משרד התחבורה, המשטרה, העיריות וגופים רלוונטיים נוספים.

חנא סוייד: חבר הכנסת אורלב, בבקשה.

זבולון אורלב: תודה רבה אדוני היושב-ראש.

זבולון אורלב: הואיל וזאת הזדמנות ראשונה להשתתף בדיון בוועדה שאתה מנהל אני מבקש לברך אותך.

חנא סוייד: תודה.

חנא סוייד: זה זמני.

זבולון אורלב: התגלגלה זכות בידך שדווקא דיון כזה אתה מנהל, שהרי מפלגתך חרתה במצעה את הערכים החברתיים וידועה בפעילותה בתחום הזה.

זבולון אורלב: אני מבקש להודות לנשיאות הכנסת שאישרה את הדיון המהיר.

זבולון אורלב: כאמור, עיתון "ידיעות אחרונות" פרסם לפני שבועיים כתבת תחקיר של גברת יהודית יהב שבה נחשפה תעשיית זיופים, שהפכה להיות תופעה ומכת מדינה של זיוף תגי חניה, שהרי תג חניה שמצויר עליו כיסא גלגלים מאפשר לנכה לחנות במקום השמור רק לנכים, ויש תג חניה אחר שמקנה זכויות אחרות.

זבולון אורלב: על-פי הנתונים יש בישראל בסך הכול כ-180,000 תגי חניה מכל הסוגים, שעל-פי המידע שפורסם כ-50% מהם מזויפים.

זבולון אורלב: כלומר פוגעים באוכלוסיה שזקוקה מאוד למקום החניה השמור ואת מקום החניה תופס אדם שזייף מסמך רשמי של מדינת ישראל.

זבולון אורלב: יש תופעה נוספת מעבר לזיופים, שתגי חניה מועברים מיד אל יד במשפחה.

זבולון אורלב: תג החניה אמיתי, אבל עובר מיד אל יד ונעשה בו שימוש שלא כדין.

זבולון אורלב: כאשר התחלתי לבדוק את העניין – ואתמול פורסמה גם כתבה ב-YNET בעניין זה – קיבלתי שיחות טלפון ואז המידע התחיל לזרום.

זבולון אורלב: התברר לי שהכתבה של גברת יהודית יהב, שצריך לשבח אותה, פתחה תיבת פנדורה על תעשיית זיופים, שאני רואה בה תעשייה בלתי אנושית בעליל.

זבולון אורלב: זאת תעשייה בלתי אנושית, חמורה, ונראה שרשויות האכיפה מרימות ידיים.

זבולון אורלב: העונש על זיוף תג חניה לא מספק.

זבולון אורלב: בתי-המשפט לא הכניסו אף אחד לכלא, למרות שזאת עבירה שמאפשרת לבתי-המשפט לכלוא אנשים.

זבולון אורלב: לפי דעתי התרופה לעניין הזה היא קביעת עונש מזערי כדי שאדם יידע: אם זייף תג חניה ייכנס לכלא, חד וחלק.

זבולון אורלב: די שייכנסו לכלא אדם אחד או שניים, אני מאמין שזה יועיל.

זבולון אורלב: אין מה לעשות, צריך לדבר כאן בשוט חזק מאוד כי עובדה שהאכיפה עד היום לא הביאה תוצאות, ולא צריך להגן עליה, אני מציע לאף אחד לא ייגן על האכיפה היום.

זבולון אורלב: דבר שני, יש לתבוע מן הרשויות, אולי באותו חוק, לפרסם מדי שנה דוח ולפרט כמה אנשים נתפסו, כמה אנשים הואשמו, כמה הורשעו ובמה הוענשו, כדי שהציבור יידע.

זבולון אורלב: היום אין דוח כזה, אף אחד לא יודע, זה דוח סודי.

זבולון אורלב: כאשר הרשויות – המשטרה והשלטון המקומי – יצטרכו לפרסם את הנתונים, כאשר עירייה תצטרך לפרסם היא תתבייש.

זבולון אורלב: מה היא תפרסם?

זבולון אורלב: שהיו אפס מקרים?

זבולון אורלב: שהיו מקרה אחד או שניים?

זבולון אורלב: זה חלק מן השקיפות שאנחנו דורשים.

זבולון אורלב: יש תופעה נוספת, של אלה שתופסים את מקום החניה של נכים.

זבולון אורלב: גם כאן אין ברירה.

זבולון אורלב: הקנס הקבוע היום, אחרי מלחמות שעשו מספר ארגונים, עלה מ-250 שקלים ל-500 שקלים.

זבולון אורלב: לפי הערכתי אם הקנס לא יעלה ל-5,000 שקלים הוא לא ירתיע אף אחד.

זבולון אורלב: אמרו לי שמי שנוסע ברמזור אדום מוטל עליו קנס של 1,000 שקלים בלבד.

זבולון אורלב: אני אומר: רבותי, לא צריך להשוות כל דבר.

זבולון אורלב: זה עבירה כנגד האנושות, זה פשע אנושי.

זבולון אורלב: בחברה תרבותית אסור לאפשר לתפוס מקום של נכה או לזייף תגי חניה של נכים.

זבולון אורלב: אשר על כן אשמח, אדוני היושב-ראש, לשמוע נתונים מרשויות האכיפה וממשרד התחבורה.

זבולון אורלב: אגב, משרד התחבורה בשנת 2001 שינה את תג החניה באופן שלכאורה יקשה מאוד על זיופו.

זבולון אורלב: הוא עשה מהלך, אבל מתברר שהמהלך לא הוכיח את עצמו.

זבולון אורלב: לכן, אדוני, אשמח אם תדרוש ביחד אתי מהרשות המבצעת, על כל שלוחותיה, למסור דוח ולפרט כיצד לדעתם ניתן לפתור את הבעיה.

זבולון אורלב: תודה.

חנא סוייד: תודה.

חנא סוייד: אפתח את הדיון.

חנא סוייד: חבר הכנסת זיו, יש לך מה להגיד?

חנא סוייד: בפרט שאתה מייצג ציבור שזקוק לעניין הזה.

יצחק זיו: הנושא הזה כאוב ורציני, ואני מכיר אותו.

יצחק זיו: אני מבקש לומר דבר אחד – חייבת להיות אכיפה מוגברת, וכפי שחבר הכנסת אורלב ציין, קנס של 5,000 שקל.

יצחק זיו: אם תהיה הרתעה אמיתית הציבור ילמד אולי.

יצחק זיו: לצערנו הדרך היחידה ללמד את הציבור היא דרך ההרתעה: לפרסם את השמות, להודיע בעיתונות.

יצחק זיו: כאשר יתפרסם שעל מי שזייף תג חניה של נכים הוטל קנס של 5,000 שקל – זה ירתיע, ואם לא ירתיע יהיה מקום להגברה נוספת של האכיפה על-ידי שליחת אנשים לכלא.

יצחק זיו: רק כך נוכל להגיע לתוצאות.

חנא סוייד: אפתח את הדיון.

חנא סוייד: אבקש לשמוע את הנתונים שנמצאים בידי כל אחד מן הגופים הנמצאים כאן וגם הצעות לפתרונות.

חנא סוייד: לדעתי צריך לחלק את העניין לשלושה: צד החינוך, צד התשתיות וצד האכיפה.

חנא סוייד: אלה שלושת המרכיבים דרכם יש לטפל בכל בעיה ובעיה.

חנא סוייד: אבקש מן הנוכחים להתייחס לשלושת המרכיבים, באם תוכלו.

חנא סוייד: בבקשה.

פנחס ברויאר: אני דובר ארגון נכי תאונות עבודה ואלמנות נפגעי עבודה בישראל.

פנחס ברויאר: קודם כול, אני מבקש לברך אתכם על המבנה החדש ועל האולם היפה.

פנחס ברויאר: הוא פשוט תענוג ותאווה לעיניים.

פנחס ברויאר: כל מה שנאמר עד כה נכון עובדתית, והגישה נכונה, אולם יש דבר אחד שהייתי רוצה לתבוע היום מנציגי משרד התחבורה.

פנחס ברויאר: הם יצרו בעיה של כ-40,000 תגים מיותרים במדינת ישראל.

פנחס ברויאר: הכיצד?

פנחס ברויאר: בזמנו שר התחבורה מר מאיר שטרית – והיו לי התכתבויות ושיחות טלפון אתו – המציא תג חדש שכביכול יקשה על זיופים, אך התג החדש עצמו הוא הזיוף.

פנחס ברויאר: מדוע?

פנחס ברויאר: הוא אמר שצריך לאפשר לכל נכה לקבל תג על שתי מכוניות, כלומר לכל תג נכה צמודים שני מספרים של מכוניות.

פנחס ברויאר: אם כך, לאנשים בעלי תגים אמיתיים כנכים יש עוד תג על אוטו שני.

זבולון אורלב: עוד תג אמיתי.

שמואל חיימוביץ: אבל לא חוקי.

פנחס ברויאר: זה תג אמיתי וחוקי, שנתקבל ממשרד הרישוי.

שמואל חיימוביץ: אבל זה עדיין לא חוקי, אסור שיהיו בידיו שני תגים בו-בזמן.

פנחס ברויאר: לכן לא פניתי כרגע אל משרד המשפטים אלא אל משרד התחבורה.

פנחס ברויאר: משרד התחבורה טעה כאן טעות כפולה ומכופלת, ואולי המשטרה יודעת עליה, ובוודאי מר יובל וגנר יודע עליה.

פנחס ברויאר: שר התחבורה לשעבר, דווקא מתוך מחשבה טובה, שגה.

פנחס ברויאר: הוא ביקש לעשות שלושה דברים.

פנחס ברויאר: ראשית, הוא ביקש לעשות הולוגרמה שלא יוכלו לזייף.

פנחס ברויאר: שנית, הוחלט לצרף ברקוד לתג החניה, וכך אכן עשו, כדי שכל פקח או שוטר יוכל להצמיד קורא לתג ולדעת אם התג מזויף או לא.

פנחס ברויאר: דבר שלישי, הוחלט שלכל תג יהיו צמודים שני מספרי מכוניות.

פנחס ברויאר: ובכן, מן הרעיון של ההולוגרמה לא עלה דבר.

פנחס ברויאר: יש היום מומחים שמזייפים הולוגרמות.

פנחס ברויאר: מרעיון צירוף הברקוד לא עלה כלום כי לידתו בחטא.

פנחס ברויאר: לאף פקח ולאף שוטר במדינת ישראל אין מכשיר שיכול לקרוא את הברקוד, אז מה הועילו חכמים בתקנתם?

פנחס ברויאר: והדבר השלישי, אם משרד התחבורה יעשה מחר מבצע – כי בסך הכול זאת היתה תקנה – ויקבע שיצורף רק מספר רכב אחד לכל תג נכה יוריד בו ברגע 40,000 תגים.

רוני שכטר: קודם כול, ברכות על הדיון ועל נושא הדיון.

רוני שכטר: אנו סבורים שהוא בנפשנו.

רוני שכטר: יש לי רק שאלה, ואני מאמין שאני שואל אותה בשם כל ארגוני הנכים שיושבים כאן.

רוני שכטר: מי הנציג של משרד התחבורה בדיון?

לאה ורון: מר חנן אהרון, סגן מנהל אגף הרישוי.

רוני שכטר: אני מבקש לספר לוועדה המכובדת שאנו נמצאים איתם בתהליך של רפורמה בתגי הנכים.

רוני שכטר: התהליך הזה נמשך למעלה משנתיים ולא קרה שום דבר מאז ועד היום.

רוני שכטר: יש אשמים רבים, אבל לא האשמים מעניינים אותנו היום.

רוני שכטר: השאלה אם נוכל לגייס את חברי הוועדה המכובדת הזאת למלא את תפקידה כמי שאמורה לפקח גם על פעילותו של משרד התחבורה.

רוני שכטר: ראשית, אנחנו מבקשים מן הוועדה לזמן את שר התחבורה, שהודיע לא אחת שיש לו עניין לקדם את הדברים.

רוני שכטר: אנחנו מבקשים גם להזמין את השר לביטחון פנים שיספר לנו מדוע איננו דואג לאכיפה, גם לגבי החוק הקיים היום.

רוני שכטר: בשטח אנחנו לא רואים שום פעילות ושום התקדמות, אלא רק שהדברים מחמירים מיום ליום.

רוני שכטר: אם משרד התחבורה והרשויות האחרות ימשיכו בתהליך הזה נימצא במצב שבאמת לא יהיו מקומות חניה לנכים כי גם אם כל הארץ תסומן במקומות חניה לנכים זה לא יספיק.

זבולון אורלב: מה ההצעה שלכם לפתרון הבעיה?

רוני שכטר: אני מציע שמר יובל וגנר, יושב-ראש עמותת "נגישות ישראל", כמי שהוליך את המהלך בשם הארגונים, או חלק מן המהלך, ייתן הרצאה מקיפה יותר על הפתרונות האפשריים.

יובל וגנר: אני יושב-ראש עמותת "נגישות ישראל".

זבולון אורלב: אדוני משרת בקבע?

יובל וגנר: אני טייס לשעבר, משרת בקבע בפלמחים ומשמש בהתנדבות כיושב-ראש עמותת "נגישות ישראל".

יובל וגנר: קודם כול, תודה ליושב-ראש ותודה לחבר הכנסת זבולון אורלב על זימון הישיבה הזאת בעקבות הכתבה החשובה מאוד בעיתון "ידיעות אחרונות".

יובל וגנר: החניה, כפי שנאמר, היא עניין מהותי בחייהם של אנשים עם מוגבלות שרוצים לחיות בשוויון, בכבוד ובעצמאות במדינה הזאת.

יובל וגנר: כאשר אנו יוצאים מן הבית, אם אין חניה לא משנה מה קורה אחרי זה כי אנחנו לא יכולים לצאת מן האוטו.

יובל וגנר: המצב חמור.

יובל וגנר: כפי שנאמר כאן, נורא מרגיז כאשר אתה יוצא כבר מן הבית ומגיע למקום היעד שלך והחניה המיוחדת תפוסה, ולא על-ידי אנשים שצריכים אותה באמת, אלא נתפסת בשל מגוון בעיות.

יובל וגנר: היא תפוסה על-יד זייפנים, היא תפוסה על-ידי אנשים שחנו "רק לרגע" כי יורד גשם או כי רוצים לקנות משהו.

יובל וגנר: ה"רק לרגע" הזה הוא תמיד לשעה.

יובל וגנר: החניה תפוסה גם על-ידי בני משפחה שמשתמשים שלא כחוק בתג, ותפוסה על-ידי מי שיש להם מספר תגים.

יובל וגנר: בישיבה הנוכחית עוסקים בזיופי תגי חניה, ובעניין הזה יש מספר היבטים.

יובל וגנר: ההיבט הראשון, שכל נושא תגי החניה מחייב רפורמה.

יובל וגנר: אני מסכים לחלוטין עם מה שאמר יושב-ראש מטה המאבק.

יובל וגנר: צריך לראות איך לא נותנים לדבר הזה להימשך בסחבת הנוכחית מול משרד התחבורה, לעשות רפורמה בחקיקה על תגי החניה, ומהר.

יובל וגנר: אבל, אין מה לעשות, פעולה כזאת תארך חודשים רבים, לכן יש דברים שניתן לעשות כבר היום.

יובל וגנר: בעניין הענישה, ההצעות של חבר הכנסת אורלב מקובלות מאוד.

יובל וגנר: אני יכול לספר לכם שבארצות-הברית כך קורה.

יובל וגנר: מי שמקבל תג חניה חותם על מסמך, שהוא מכיר ויודע שאם ייתן למישהו אחר לצלם או להשתמש בתג החניה הוא כאדם עם מוגבלות צפוי בעצמו לקנס של עד 3,500 דולר ומאסר בפועל ואפילו שלילת תג החניה שלו.

שמואל חיימוביץ: כמו בחוק חניה לנכים דהיום, זה כתוב, רק לא מופעל.

יובל וגנר: וכמובן כל אחד אחר שיחנה בחניית נכים כפוף לאותה ענישה.

יובל וגנר: הלוואי וזה יהיה גם אצלנו.

יובל וגנר: זה לגבי הענישה.

יובל וגנר: ארגוני הנכים סבורים כמובן שיש לתמוך בכך, כי זה באמת יביא לתוצאה המקווה.

חנא סוייד: האם אתם סבורים שיש די מקומות חניה לנכים בערים?

יובל וגנר: זאת שאלה שקשה מאוד לענות עליה.

יובל וגנר: השאלה כמה תגי חניה יש מול מקומות חניה.

יובל וגנר: אפשר להגדיר הגדרה מקלה מאוד מי זכאי לתג חניה, אבל אז יצטרכו לסמן כל-כך הרבה מקומות חניה ברחובות שהציבור הרחב יתרעם.

חנא סוייד: לא זאת הכוונה כמובן.

חנא סוייד: הכוונה בהשוואה לתקנים בין-לאומיים.

חנא סוייד: בארצות-הברית למשל מה מספר מקומות החניה לנכים מול גודל האוכלוסיה?

יובל וגנר: התקנים בארץ, בעיקר התקנים שמופיעים היום בתקנות, והתקנים שיועברו בוועדת העבודה, הרווחה והבריאות בהמשך, הם התקנים המקובלים בעולם, אבל חייבים לשמור שבאמת רק הזכאים, רק מי שיש להם בעיה בניידות יזכו לתג.

יובל וגנר: אנו בעמותת "נגישות ישראל" מפעילים מערכת בבתי-הספר, גם היסודיים וגם התיכוניים, של חינוך ילדים לנושא אנשים עם מוגבלות בכלל, ובסוף הקורס מבצעים פעילות בעניין חניות נכים.

יובל וגנר: אנחנו עושים את זה ברמה מדגמית מאוד כי אנחנו יכולים להפעיל את הפעילות הזאת רק כפונקציה של תרומות.

יובל וגנר: אני סבור שצריך לפנות גם למשרד החינוך בבקשה שיפעיל מערכת חינוכית לקבלת אנשים עם מוגבלות בכלל, שתטפל בין היתר גם בנושא חניות נכים.

זבולון אורלב: תוכל לומר במשפט אחד מה הרפורמה שאתם מצפים לה?

זבולון אורלב: מה הלוז, הגרעין החשוב של הרפורמה?

יובל וגנר: אפשר להגיד שיש שני היבטים עיקריים ברפורמה.

יובל וגנר: היבט אחד, להגדיר בצורה ברורה וחד-חד ערכית ככל הניתן מי באמת זכאי לתג ומי לא, כאשר יש תמיד מקרים לא ברורים, וכאן אנחנו טוענים שצריכה להיות ועדה מסוימת שתדון במקרים מיוחדים.

יובל וגנר: בהיבט השני של הרפורמה, צריך להיות מגוון גדול מאוד של הגדרות, שאמורות לטפל בהמון בעיות שאנחנו מכירים שקשורות לאכיפה – איך ייראה התג, מי יקבל, איך ישתמשו.

יובל וגנר: יש הרבה מאוד היבטים פרוצדורליים, שבסופו של דבר יאפשרו לדבר הזה לעבוד ושהחניות יהיו פנויות לציבור האנשים עם מוגבלות.

יובל וגנר: בכל זאת אנחנו רוצים להציג פתרון מהיר ומיידי, שלא יימשך חודשים.

יובל וגנר: ראשית, אני מבקש להציע, הוועדה צריכה, ככל שזה נתון בסמכותה, לפנות למשרד התחבורה ולמשרד לביטחון פנים, למשטרת התנועה, לבצע 2-3 מבצעי ענק לאכיפה, מבצעים מתוקשרים.

יובל וגנר: אין לי ספק שזה ייצור אפקט.

יובל וגנר: ודבר שני שניתן לבצע באופן מיידי, במקביל לתהליך הרפורמה, להוציא כבר מחר תג חדש לכל הזכאים שרשומים במערכות ואז כל התגים שמסתובבים היום כתגים מזויפים מטבע הדברים יהיו לא רלוונטיים יותר.

יובל וגנר: כאשר ישתנה העיצוב של התג גם לגורמי האכיפה יהיה קל יהיה לאכוף וגם כל התגים המזויפים לא יהיו תקפים, לפחות לתקופה של כשנה, עד שנחזור וניתקל באותה בעיה, ועד אז אנו מקווים שהרפורמה תגיע כבר לשלבי סיום.

יובל וגנר: תודה.

חנא סוייד: תודה רבה.

חנא סוייד: אני מבקש מנציג משרד התחבורה לומר את דבריו.

חנא סוייד: איך אתם מנפיקים היום תגי חניה לאנשים עם מוגבלות?

חנא סוייד: תמורת מה?

חנא סוייד: אני מבקש גם שתנסה להתייחס להצעות שהועלו כאן כי יש בהן פנייה ישירה למשרד התחבורה.

חנן אהרון: צריך לעשות סדר בדברים.

חנן אהרון: אגף הרישוי במשרד התחבורה הוא הגורם הטכני שמנפיק את התגים.

חנן אהרון: מהדברים שנאמרו כאן עולה כאילו אנחנו אחראים גם על האכיפה ועל כל מה שמסביב, אך אנחנו רק הגורם הטכני.

חנן אהרון: אני לא ממעיט עכשיו מאחריותנו, אך מבהיר שאנחנו הגורם הטכני שמנפיק את התג מאחר ואנחנו מחזיקים בקובץ הרכב במדינת ישראל.

חנן אהרון: צריך לעשות הרי הצלבה בין התג ובין הרכב ומכוח זה אנחנו עוסקים בהנפקת התג.

חנן אהרון: הייתי אומר שבכך מסתכם תפקידנו.

חנן אהרון: הגורם המקצועי שמאשר את תגי החניה הוא משרד הבריאות.

קריאה: גם רופא שלכם רשאי לאשר ולא רק משרד הבריאות.

חנן אהרון: תן לי להשלים את דברי ואני סבור שלא יהיו לך שאלות.

חנן אהרון: כל האוכלוסייה מגיל 3 ועד גיל 65 שמבקשת תג חניה מופנית ללשכות הבריאות המחוזיות ברחבי הארץ ושם ועדה רפואית של משרד הבריאות, עם רופא ממשלתי, מאשרת את תג החניה או לא מאשרת אותו.

עפרה חבקין: אין כבר ועדות היום.

חנא סוייד: ניתן לנציג משרד התחבורה להגיד את דבריו.

חנא סוייד: אחר-כך אתן לכם כמובן אפשרות לענות.

חנן אהרון: נתתי לכם לדבר ולא הפרעתי.

חנן אהרון: תשמעי אותי עד סוף דבריי.

חנן אהרון: אם אחסיר דבר מה אשמח אם תשלימו את דברי.

חנן אהרון: לאחר שהאוכלוסיה הזאת קיבלה אישור - - -

חנא סוייד: מר אהרון, שמענו כאן שאין ועדות כאלה.

חנן אהרון: אני מבקש לומר לכבוד היושב-ראש שהיו ועדות כאלה עד 1 במרס 2008.

עפרה חבקין: אין ועדות, ומעולם לא היו ועדות.

עפרה חבקין: אסביר כאשר תינתן לי רשות הדיבור.

חנן אהרון: אז מי אישר את התגים?

חנא סוייד: נציגת משרד הבריאות אומרת שאין ועדות.

זבולון אורלב: מר אהרון, אם לא הבנת היא נציגת משרד הבריאות.

חנן אהרון: אני מכיר אותה, ישבנו ביחד בוועדות.

חנן אהרון: האמן לי שאני מכיר את האנשים.

זבולון אורלב: מביך מאוד את חברי הכנסת כאשר יושבים שני נציגים של משרדי ממשלה ואחד אומר שיש ועדות והשני אומר שאין ועדות.

עפרה חבקין: הוא אומר שיש ועדות אצלנו במשרד הבריאות.

חנן אהרון: אני מבקש לשאול את נציגת משרד הבריאות, מי אישר עד כה את התגים במדינת ישראל?

עפרה חבקין: כאשר אקבל רשות דיבור, אסביר.

חנן אהרון: מאחר והאוכלוסייה הזאת קיבלה אישור, הגיעה למשרד הרישוי.

חנן אהרון: אנחנו, כפי שאמרתי, הגורם הטכני וקיבלנו את האישור ממשרד הבריאות.

לאה ורון: האם התגים שהונפקו על-ידכם טכנית, הונפקו רק בהסתמך על חוות הדעת ואישורים רפואיים של משרד הבריאות, או של גורמים נוספים?

חנן אהרון: בהחלט.

חנן אהרון: האוכלוסייה שמעל גיל 65, שלא טופלה על-ידי אף גורם, באגף הרישוי במשרד התחבורה יש רופא שתפקידו לאשר גם את הבדיקות הרפואיות של מבקשי רישיונות נהיגה ונהגים וגם לאשר תגי חניה לאוכלוסייה הזאת, שלא קיבלה מענה בלשכות הבריאות.

שמואל חיימוביץ: רופא אחד בכל הארץ?

חנן אהרון: יש לנו עכשיו שלושה רופאים.

חנא סוייד: אני מבין שזה מיועד לבני 65 ומעלה שנוהגים.

חנן אהרון: תג החניה ניתן היום לא רק למי שיש לו רישיון נהיגה, אלא גם למי שאין לו רישיון נהיגה.

שמואל חיימוביץ: גם לקרובי משפחה שלו – לנכדים, לדודות ולסבתות.

חנן אהרון: למרות שאנחנו לא הגורם המקצועי רצינו לטפל באוכלוסייה הזאת, לא להשאיר אותה ללא מענה, לכן הנפקנו תגי חניה ואנו מטפלים גם באוכלוסיית בני 65 ומעלה.

חנן אהרון: משרד הבריאות לא רצה לקבל על עצמו את התפקיד של הפעלת ועדה, אמר תמיד שזה לא תפקידו והתנהלו ויכוחים במשך שנים בין מנכ"לי המשרדים וכן הלאה.

חנן אהרון: לפני חודשיים-שלושה החליט מנכ"ל משרד התחבורה שאנחנו נטפל גם בבקשות של בני 65 ומטה.

חנן אהרון: כלומר, כל הבקשות לאישור תגי חניה והנפקתם במדינת ישראל יטופלו על-ידי משרד התחבורה.

לאה ורון: החל מ-30 במרס?

חנן אהרון: החל מ-1 במרס תטופל כל האוכלוסייה הזאת על-ידי אגף הרישוי במשרד התחבורה.

חנן אהרון: דובר כאן על מתן תג לשני כלי רכב.

חנן אהרון: הצורך התעורר מכיוון שבאו בני משפחה ואמרו: אני מסיע את אבי לטיפולי דיאליזה וכן הלאה ובמשפחה אנחנו עושים תורנות: פעם אני מסיע, פעם בן אחד מסיע ופעם בת אחת מסיעה ופעם דוד אחד מסיע.

שמואל חיימוביץ: ואז ניתנים 8 תגים.

חנן אהרון: אישרנו תג אחד לשני כלי רכב כדי לסייע בעניין הזה, כדי שיוכלו להתנייד.

שמואל חיימוביץ: במקום לתת תג חניה פר אדם.

זבולון אורלב: לא הבנתי מה זה תג אחד לשני כלי רכב.

חנן אהרון: על אותו תג רשאים לרשום שני כלי רכב, שיירשמו אצלנו בקובץ הנכים, ויוכלו להשתמש בתג הזה פעם ברכב אחד ופעם ברכב השני.

זבולון אורלב: זה לא שני תגים, אלא תג אחד עם שני מספרי מכוניות.

שמואל חיימוביץ: בפועל מונפקים שני תגים.

חנא סוייד: לא כך הוא אומר.

חנא סוייד: הוא אומר שמונפק תג אחד שעליו שני מספרים.

חנא סוייד: נכי צה"ל מקבלים תגים מכם?

חנן אהרון: הם מאושרים על-ידי משרד הביטחון ומקבלים תג שמשרד הביטחון מאשר.

חנא סוייד: זה תג אחר?

חנן אהרון: לא אומר את כל רשימת הזכאים, כמו למשל ניצולי שואה, כי מספרם הולך ומתמעט.

חנא סוייד: אלה דווקא נתונים אינפורמטיביים חשובים.

חנן אהרון: גם משרד האוצר אישר בזמנו תגי חניה.

חנן אהרון: יש מספר גופים שמאשרים, אבל זה החלק השולי.

חנן אהרון: משרד הבריאות הוא הגוף העיקרי שמאשר תגי חניה.

חנא סוייד: האם גם המוסד לביטוח לאומי מאשר תגי חניה?

חנן אהרון: כן.

חנן אהרון: בכל הדיונים שלנו עם משרד הבריאות ומשרד האוצר ביקשנו במשך כל השנים להעביר את הכול למוסד לביטוח לאומי, וכך עומד להיות, זה החידוש.

חנן אהרון: הרי הביטוח הלאומי מאשר את הניידות ואת הנכות וכן הלאה ומטפל באוכלוסייה בכל הגילאים.

חנן אהרון: באותה הזדמנות שהם יחליטו גם שהוא זכאי לניידות וזכאי לתג חניה.

חנן אהרון: באשר לזיופים, אני מבין את מה שהם אומרים, אני לא מנותק.

חנן אהרון: הם חושבים שאני פועל נגדם ורוצה שיהיו 100,000 תגים כדי שהנכים לא יוכלו לחנות, אך זה בוודאי לא נכון.

חנן אהרון: אפשר הרי לזייף כל דבר.

חנן אהרון: הוא אמר בעצמו שעל התג הזה הוספנו ברקוד.

חנן אהרון: בעידן שלנו אין דבר שאי אפשר לזייף.

חנן אהרון: אין לזה הרי סוף.

חנן אהרון: ניסינו להשתכלל והשתפרנו.

חנן אהרון: אנחנו רוצים לעשות רפורמה בחוק החניה לנכים.

חנן אהרון: בדיונים משתתפים משרד הבריאות, משרד המשפטים, ארגוני הנכים ומשרד התחבורה.

חנן אהרון: רוצים לקבוע את הקריטריונים לקבלת התג ואף להחמיר אותם – במקום 60% נכות לקבוע 80% נכות, להתמקד בנכי רגליים וכן הלאה, לקבוע אילו מחלות ואילו דברים מקנים זכאות לתג.

חנן אהרון: אני לא מבין בזה ולא נכנס לכל זה.

חנן אהרון: זה דבר אחד.

חנן אהרון: דבר שני, תיקבע צורת התג.

חנן אהרון: אולי זה יהיה תג אישי.

חנן אהרון: הביאו דוגמאות מחלק ממדינות אירופה לראות איך זה פועל שם, האם יינתן תג אישי שהנכה ייקח אתו לכל מקום, או תג עם תמונה, או בלי תמונה.

חנן אהרון: מתנהלים על כך דיונים.

חנא סוייד: אתה מדבר על כוונות.

חנא סוייד: זה יכול להיות רלוונטי לבעיה האקוטית הנוכחית?

חנא סוייד: לא חשוב מי משתתף בוועדה, אלא בעיקר מה לוח הזמנים.

חנן אהרון: אין אחידות בין ארגוני הנכים לבין עצמם ובין משרדי הממשלה וזה מעכב את קבלת ההחלטות כי חלק מסכימים וחלק לא מסכימים.

חנן אהרון: זה תהליך שאנחנו עובדים עליו.

חנא סוייד: יש לך הערכת זמן?

חנא סוייד: מתי לדעתך יוכלו לפתור את הבעיה האקוטית?

חנן אהרון: היועצת המשפטית שלנו מלווה את זה באופן אישי ואני מניח שיודעת איפה זה עומד בדיוק.

קריאה: למה היא לא הגיעה לכאן?

קריאה: אין שום לוח זמנים.

חנא סוייד: באשר לבעיה שהוצגה כאן על-ידי חבר הכנסת אורלב ועל-ידי הדוברים הקודמים, האם יש לך הצעה בשם משרד התחבורה כיצד לטפל בבעיה הזאת בלוח זמנים סביר?

חנא סוייד: הבעיה קיימת ומקשה על החיים מדי יום.

חנא סוייד: אי אפשר לתלות את הכול רק בפתרונות עתידיים, בפרט שאתה לא יכול להצביע על מועד בציר הזמן שעד אליו הבעיה תיפתר.

חנא סוייד: איך מתמודדים אם הבעיה מנקודת מבטכם?

חנן אהרון: דבר ראשון, הדברים טעונים שינוי חקיקה ועד שהחקיקה לא תשתנה לא נוכל להכניס שינויים.

חנן אהרון: דבר שני, אני סבור שהבעיה לא נעוצה בהנפקת התגים אלא בפעולת גורמי האכיפה.

חנן אהרון: אם גורמי האכיפה יסתובבו בשטח ויראו אדם ששם תג חניה והלך לשוק וחזר בלי הנכה, ויענישו אותו, כך אפשר יהיה אולי לצמצם את תופעת הזיופים.

חנן אהרון: אם משרד התחבורה יוסיף עוד כמה הולוגרמות נראה לי שזה לא יעזור הרבה.

חנא סוייד: תודה רבה.

חנא סוייד: רשות הדיבור לרב-פקד רוני לוינגר מן המשטרה, כגורם אכיפה.

רוני לוינגר: אני מייצג את אגף התנועה.

רוני לוינגר: באגף שלנו לא אוכפים את עניין הזיוף, אלא את החניה במקומות השמורים לנכה.

רוני לוינגר: העבירה הזאת היא עבירה מועדפת אצלנו במדיניות האכיפה.

רוני לוינגר: אנחנו רושמים אלפי דוחות.

רוני לוינגר: אנחנו לא מתעסקים כמעט בחניות בתור מדיניות של אגף התנועה, למעט העבירה הזאת.

רוני לוינגר: על-פי הנהלים שלנו היא מוגדרת כעבירה מועדפת.

רוני לוינגר: אני יכול להמציא נתונים.

חנא סוייד: מה ההגדרה של "עבירה מועדפת"?

רוני לוינגר: עבירה מועדפת לאכיפה.

רוני לוינגר: בתקנות התעבורה יש המון עבירות מכל מיני סוגים.

רוני לוינגר: על-פי תיעדוף פנימי אנחנו קובעים את העבירות החמורות, או העבירות שיש לנו עניין חברתי או ציבורי להעדיף באכיפה.

זבולון אורלב: כמה דוחות נרשמו ב-2007?

רוני לוינגר: אנחנו רושמים אלפי דוחות.

רוני לוינגר: אין לי את הנתונים כרגע כי הדיון לא על האכיפה, אך תוך דקות ספורות אוכל להביא את הנתונים המדויקים.

רוני לוינגר: אני מבקש לציין שזאת עבירה מועדפת, שאנחנו מקפידים על אכיפתה.

זבולון אורלב: כאשר המשטרה מקבלת הודעה שיתקיים דיון על זיוף תגי חניה, למה היא שולחת נציגים ממשטרת התנועה שעוסקת רק בחניה?

זבולון אורלב: ייתכן שבסוף תגיעו לוועדה לענייני ביקורת המדינה, לשם נביא כבר את המפכ"ל ואת השר.

זבולון אורלב: שם אין קונצים, לשם בא מי שצריך לתת תשובות.

חנא סוייד: גם בוועדת הכלכלה, על-פי הניסיון שלי, אנחנו דורשים תשובות.

רוני לוינגר: אנחנו כאן מצד התנועה.

רוני לוינגר: אנחנו משתתפים קבועים בוועדה.

רוני לוינגר: אני יכול להציג את ההיבט התנועתי והתעבורתי.

רוני לוינגר: עניין הזיוף הוא עניין לגורמים אחרים בתוך המשטרה.

זבולון אורלב: אבל על כך הדיון.

חנא סוייד: איש משטרה היא איש משטרה.

חנא סוייד: זה נושא שיש לו מספר פנים והמשטרה לא יכולה לדבר על נושא אחד.

חנא סוייד: אם זה מגיע למשטרה, אם לאגף התנועה ואם לכל זרוע אחרת של המשטרה, צריכה להיות אחידות בעניין הזה.

חנא סוייד: לא יתכן שתגיד שלאיש תנועה לא אכפת לחלוטין מדברים אחרים, בפרט שאלו דברים קרובים מאוד ורלוונטיים.

רוני לוינגר: ברור, אבל אני אישית יכול להתייחס להיבט התנועתי.

רוני לוינגר: כל נושא הזיוף שייך להונאה ומחייב לפתוח בחקירה.

רוני לוינגר: אי אפשר להגיש דוח לנהג על זיוף ללא ביצוע חקירה כל זמן שאין כל הראיות הנדרשות שאותו אדם זייף.

רוני לוינגר: אולי הוא קיבל את התג על-פי חוק, ואמנם היו אי-סדרים אבל אי אפשר להאשים אותו בזיוף?

רוני לוינגר: שוטר תנועה לא יכול להגיש לו דוח על עבירת זיוף.

חנא סוייד: אבל אם גם משטרת התנועה תבדוק הרי אנשים ילמדו שהם עשויים להישאל בעניין הזה ויהיו זהירים יותר וזה יכול לתרום למניעת התופעה.

חנא סוייד: האם יש לך הצעות לפתרון בטווח הקצר?

רוני לוינגר: אנחנו שותפים עם ארגוני הנכים, אנחנו משתתפים בוועדות בין-משרדיות וגם בדיוני הוועדה הזאת השתתפנו לא מעט פעמים.

רוני לוינגר: אני יודע על הרפורמה בחוק חניה לנכים, אנחנו שותפים לה ומציגים את הפן שלנו.

זבולון אורלב: מה הקנס המוטל על חניה במקום המיועד לנכים?

רוני לוינגר: הקנס שקבוע היום בצו עבירות הקנס הוא 500 שקלים.

רוני לוינגר: הקנס המרבי בצו עבירות הקנס היום הוא 1,000 שקלים.

זבולון אורלב: אולי תוכל להציג על כך נתונים.

זבולון אורלב: האם ידוע לך כמה דוחות כאלה הוגשו?

זבולון אורלב: זה בתחום אחריותך?

רוני לוינגר: מייד אומר לוועדה.

חנא סוייד: אני מבקש לנסות לשים את הדיון הזה בפרופורציה.

חנא סוייד: אנחנו לא מדברים כאן על סטייה של 10% או 20% במספר התגים המזויפים, אלא על סטייה של יותר מ-100%.

חנא סוייד: זאת תופעה שזועקת לשמים.

חנא סוייד: אני לא מבין איך ניתן להתייחס לזה אפילו קצת בזלזול.

חנא סוייד: יש 100,000 תגים מיותרים, שהם מזויפים, מעבר ל-80,000 התגים החוקיים.

חנא סוייד: רשות הדיבור לנציגת משרד הבריאות, בבקשה.

עפרה חבקין: אני רופאת מחוז המרכז.

עפרה חבקין: כנציגת רופאי המחוזות אני מטפלת בנושא תגי חניה.

עפרה חבקין: אני מוצאת לנכון להגיב כי נציג משרד התחבורה אמר כאן הרבה דברים לא מדויקים, למרות שזה אכן לא נוגע לאכיפה, אלא להנפקת האישורים לתגים.

עפרה חבקין: חוק חניה לנכים נמצא באחריות משרד התחבורה ובסמכותו.

עפרה חבקין: על-פי חוק חניה לנכים הזכאות לתג חניה נקבעת על-פי ארבעה קריטריונים: 1) עיוור; 2) מי שמצוי על כיסא גלגלים; 3) מי שנמצא זכאי בוועדה רפואית כנכה ניידות.

עפרה חבקין: יש ועדות לקביעת מוגבלות בניידות, ומן הסתם מי שהוא נכה ניידות הגיוני שיהיה זכאי לתג חניה.

עפרה חבקין: זה אולי מקרה הזכאות הכי ברור אפילו; היכן נכנס משרד הבריאות?

עפרה חבקין: בקריטריון הרביעי – אדם שנקבעה לו נכות רפואית שעולה על 60%.

עפרה חבקין: כלומר גורם מוסמך שהוסמך לקבוע נכות, שזה כל ועדה רפואית מוכרת במדינה – הביטוח הלאומי, רדיפות הנאצים וכן הלאה – קבע לו לפחות 60%.

עפרה חבקין: החוק קובע כי "תנועתו בדרכים ללא רכב עלולה לסכן את בריאותו" אולם לא קובע את הקריטריונים.

עפרה חבקין: מקובל גם על משרד התחבורה שזה ניסוח לא מוצלח כי אם למישהו אין תג זה לא אומר שאינו יכול לנסוע ברכב פרטי, אלא שהוא לא יחנה קרוב ליעד.

חנא סוייד: מי מפרש את זה בעצם?

עפרה חבקין: בשל הבעיות הללו ישבנו הרבה על המדוכה וחשבנו על הקריטריונים.

עפרה חבקין: מצאנו שמבחן הולם שמשרת את רוח החוק הוא האם יש אפשרות להליכה מחניה רגילה מבלי לסכן את הבריאות.

עפרה חבקין: לצורך זה ישבו נציגי משרד התחבורה, משרד הבריאות והמוסד לביטוח לאומי והתאימו, על-פי הידע הרפואי שלנו - - -

קריאה: שכחו את הנכים.

ישראל אבן זהב: הנכים לא חשובים שם בכלל.

עפרה חבקין: סליחה, אני מדברת רק על נכים.

עפרה חבקין: מי שיש לו למעלה מ-60% נכות הוא נכה.

עפרה חבקין: הוא לא בהכרח נכה רגליים, אבל גם מי שמועמד להשתלת לב לא יכול ללכת והוא לא נכה רגליים.

חנא סוייד: אני רוצה להיות בטוח שמה שאת מנסה להסביר כרגע מתחבר לבעיה שאנחנו מדברים עליה.

חנא סוייד: זה רלוונטי, אבל אנחנו מדברים על בעיה אקוטית.

עפרה חבקין: אני מבקשת לומר שאין ועדות, אלא אנחנו עוברים על פרוטוקולים.

עפרה חבקין: רופא בודק יושב מול פרוטוקול של ועדה שקבעה נכות.

עפרה חבקין: עשינו רשימה, שמופיעה גם בחוק החדש, של נכויות רלוונטיות ולא רלוונטיות.

עפרה חבקין: באשר ללוח הזמנים, משרד התחבורה בשעה טובה הגיש לפני כחודש את תסקיר החוק שיכניס את השינוי הזה.

עפרה חבקין: עד שהחוק יחוקק - - -

זבולון אורלב: זה ייקח בערך 3 שנים.

עפרה חבקין: אני לא צריכה להגיד לכם.

זבולון אורלב: למה בכל דבר שבודקים במדינה, כאשר מרימים איזו אבן מתברר איזה בְּרוֹך, איזו התנהלות רשלנית, איזו התנהלות פוגענית כלפי אזרחים?

זבולון אורלב: אני לא מבין מה קרה לנו.

זבולון אורלב: נושא כל-כך פשוט, כל-כך טריוויאלי ובסיסי, שמי שצריך תג חניה יקבל תג חניה ושלא יתפסו מקומות חניה לנכים – אני לא מבין את ההתנהלות הזאת.

זבולון אורלב: מה קורה לנו?

זבולון אורלב: יושבים כאן אנשים חכמים ונבונים, משרדי ממשלה – המשטרה, התחבורה, הבריאות.

זבולון אורלב: אני לא יודע מה קרה לנו.

פנחס ברויאר: השמים נפלו.

חנא סוייד: תודה רבה.

חנא סוייד: רשות הדיבור לנציג אגף השיקום במשרד הביטחון, בבקשה.

דן דולפין: לדיון על הזיופים אין לי הרבה להוסיף.

דן דולפין: ישבתי עם ד"ר עפרה חבקין באותה ועדה.

דן דולפין: אני מבקש להגיד שקשה מאוד לקבוע את הקריטריונים: מיהו אדם שקשה לו ללכת, האם 60 מטר זה צודק או 100 מטר זה צודק?

דן דולפין: אלה שאלות שגם רופאים לא יודעים תמיד לענות עליהן ולכן ההתלבטויות הגדולות.

דן דולפין: אני מבקש להוסיף משהו כמי שעוסק בנושא הזה, כאזרח שהדבר חשוב לו מאוד.

דן דולפין: אני מסתכל על המכוניות שחונות במקומות חניה המיועדים לנכים ואני סבור שאנו מחמיצים כוח אכיפה עצום של פקחי הערים.

דן דולפין: אני לא מבין מדוע הם לא נמצאים בתוך התהליך הזה.

דן דולפין: הם נמצאים בכל מקום, בכל זמן, כאשר למשטרה אין כוח לעשות את זה.

דן דולפין: זאת התרומה שאני מבקש להוסיף לדיון הזה.

חנא סוייד: אני מבקש למקד את הדיון.

חנא סוייד: דיברו כאן על קריטריונים, על חקיקה, על רפורמה וכן הלאה בעוד אנו נתקלים בבעיה אקוטית שצריך לספק לה פתרונות בלוח זמנים קצר.

חנא סוייד: אני מבקש מכם מאוד להתייחס לעניין הזה.

שמואל חיימוביץ: אני נציב בפועל של נציבות שוויון לאנשים עם מוגבלות במשרד המשפטים.

שמואל חיימוביץ: היו אלינו פניות שונות בנושא תג הנכה ואנחנו גם מעורבים בתהליך החקיקה החדשה של חוק חניה לנכים.

שמואל חיימוביץ: הבעיה חמורה יותר ממה שנחזה להיות כאן.

שמואל חיימוביץ: כאשר מדברים על חניה במקום השמור לנכים, למה הכוונה?

שמואל חיימוביץ: האם לכל מקום שמוכרז כחוק ומוכר כחוק?

שמואל חיימוביץ: האם באמת אפשר לאכוף בכל קניון בו התקינו מקומות חניה על-פי דרישות חוק התכנון והבנייה ועל-פי חוק שוויון זכויות לאנשים עם מוגבלות?

שמואל חיימוביץ: מסתבר שכאשר מי שאין לו תג חניה חונה במקום כזה לא המשטרה ולא הפיקוח העירוני יכולים לעשות דבר נגדו.

חנא סוייד: זה בדוק?

שמואל חיימוביץ: בדוק.

שמואל חיימוביץ: אני רוצה לשמוע אם מישהו חולק על דבריי.

חנא סוייד: זה חידוש עבורנו.

שמואל חיימוביץ: אנחנו בדעה שכל הנושא הזה צריך להיות נדון גם בהקשר של חוק שוויון זכויות לאנשים עם מוגבלות.

שמואל חיימוביץ: מי שחונה בחניית נכים מונע נגישות מן הנכה, וזה לא רק פן של בעיה תעבורתית כזו או אחרת.

שמואל חיימוביץ: דבר נוסף, המשטרה מבקשת שלא לסמן חניות לרכב נכים למשל על-יד מקום העבודה או על-יד ביתם של אנשים אלא באמצעות תמרור.

שמואל חיימוביץ: הקנס על אי-ציות לתמרור הוא רק 170 שקל ואין למשטרה סמכות להגיש דוח, אלא רק לפיקוח העירוני.

זבולון אורלב: איך צריך לסמן?

שמואל חיימוביץ: תמרור ג'43 מוכר בספר התמרורים כמקום שאמור להישמר לרכב נכה.

שמואל חיימוביץ: המשטרה מתנגדת שהתמרור הזה יוצב במקום השמור לרכב ספציפי של נכה.

רוני לוינגר: אני מבקש להשלים את הנתונים.

רוני לוינגר: ב-2007 הוגשו כ-13,000 דוחות על חניה במקום השמור לנכים.

שמואל חיימוביץ: בשנה שלפני כן הוגשו 30,000 דוחות, ואלה נתונים על דוחות בכל הארץ.

שמואל חיימוביץ: בימים אלה אנחנו כותבים טיוטות של תקנות לחוק שוויון זכויות לאנשים עם מוגבלות, לפרק הנגישות.

שמואל חיימוביץ: בתקנות הללו יש דרישה להקצות מקומות חניה לנכים, מתוך הבנה שכדי לאפשר נגישות לנכים החניה הוא מרכיב חיוני מאוד וחשוב מאוד.

שמואל חיימוביץ: אם לא נשכיל למצוא דרך לטפל בבעיית זיוף התגים ובהנפקת תגים רק לזכאים לא נצליח לקדם את שוויון הזכויות של אנשים עם מוגבלות במדינת ישראל.

זבולון אורלב: מה ההצעה שלכם למניעת הזיופים?

שמואל חיימוביץ: קודם כול, להחליף את התגים הנוכחיים.

שמואל חיימוביץ: דבר שני, להפוך אותם לאישיים ולא צמודי-רכב.

שמואל חיימוביץ: התג צריך ללוות את הנכה ממקום למקום.

שמואל חיימוביץ: היום יש זכאות לשני מספרים על אותו תג, אך בפועל לא מעט פעמים אנשים טענו שהתג אבד וקיבלו אוטומטית תג נוסף והיו להם כבר שני תגים.

שמואל חיימוביץ: כאשר אנשי הפיקוח העירוני או שוטרים ראו זהות בין מספר הרכב ובין מספר התג לא טרחו לבדוק הלאה האם באמת זה משרת באותו רגע את האדם עם המוגבלות.

שמואל חיימוביץ: צריך לציין שזיוף זה גם צילום בכל דרך שהיא והצבת תעודה שנחזית להיות תעודת נכה ברכב.

שמואל חיימוביץ: יש בידי פסק-דין של שופט, שמחמת הספק זיכה מי שהציג תג מצולם במכוניתו וחנה בחניית נכים.

שמואל חיימוביץ: לשופט היה ספק אם האיש התכוון "לעבוד" על הרשויות.

ישראל אבן זהב: אני ממטה מאבק הנכים.

ישראל אבן זהב: אני יועץ נגישות.

ישראל אבן זהב: אני מבקש להעיר על מספר דברים.

ישראל אבן זהב: באשר לשאלת היושב-ראש על התשתיות – רוב התשתיות שמסומנות כיום לא מסומנות על-פי התקן הישראלי.

ישראל אבן זהב: מר שמואל חיימוביץ יוכל להעיד על כך כאדריכל.

ישראל אבן זהב: צריך לעדכן את הגודל של חניות הנכים.

ישראל אבן זהב: אין כמעט חניות למכוניות מסחריות (van) שדורשות מקום חניה גדול יותר, והבעיה גדלה כי אם החניה לא תקנית אי אפשר לצאת מהרכב – יש מעלית צמודה וצריך מקום נוסף כדי לתמרן את כיסא הגלגלים – ואז האדם פשוט חסום.

ישראל אבן זהב: דבר שני, האכיפה במקומות פרטיים לא נעשית בכלל.

ישראל אבן זהב: כאשר מזמינים את המשטרה לקניון היא טוענת שזה שטח פרטי והיא לא יכולה לאכוף בו.

זבולון אורלב: גם בנושא הזה הוגשה הצעת חוק שלי.

זבולון אורלב: היא נדחתה על-ידי ועדת השרים לענייני חקיקה בטענה שצריך להכניס בה תיקונים.

זבולון אורלב: הכנסנו את התיקונים על-פי בקשת משרד המשפטים והגשנו את הצעת החוק פעם נוספת.

ישראל אבן זהב: חשוב מאוד שגם במקומות פרטיים יאכפו את החוק.

ישראל אבן זהב: זה עיקר תפקידו של הפיקוח העירוני כי רוב חניות הנכים הן בערים ולא בכפרים.

ישראל אבן זהב: כאן אכן אפשר להוריד נטל רב מן המשטרה, מה גם שעבור הרשויות המקומיות יכולה להיות כאן הכנסה גדולה.

ישראל אבן זהב: כאשר המשטרה רושמת דוח הכסף הולך לאוצר, ואילו כאן זה הולך לאוצר של העירייה ישירות אז אני מניח שיש להם אינטרס לאכוף את החוק.

ישראל אבן זהב: ודבר אחרון, אני סבור שחשוב מאוד שיהיה תג אישי, כדוגמת התג שאני מציג לכם כעת.

זבולון אורלב: כאשר אדם עם מוגבלות מגיע לחניה הוא שם את התג הזה בתוך המכונית?

ישראל אבן זהב: כן.

ישראל אבן זהב: על התג רשום השם שלו, עם תמונה מאחור כך שאף אחד לא רואה ונשמרת הפרטיות שלו.

ישראל אבן זהב: התג מוגבל בתאריך מסוים.

ישראל אבן זהב: הצענו בזמנו למשרד התחבורה, והוא קיבל את ההצעה, שיהיה תג לשנה שיישלח באופן אוטומטי.

ישראל אבן זהב: אתן לכם את נייר העמדה שלנו ואת צילום התג המוצע.

רוני שכטר: אני מבקש להוסיף דבר אחד לדברים שאמר כאן נציג משרד התחבורה.

רוני שכטר: אני יכול להעיד ממראה עיני שבמשרד הרישוי בחולון אנשים קיבלו תג חניה כפול באותו מעמד, אפילו לא היו צריכים להגיד שאיבדו את התג.

רוני שכטר: אדם שיש במשפחתו ילד נכה ביקש תג חניה בשביל האבא ובשביל האמא וקיבל ישר שני תגים באותו מעמד.

חנא סוייד: מעניין כמובן לשמוע על התיאוריה ועל האדריכלות של העניין, אך אנו ניצבים בפני בעיה מוגדרת מאוד, של זיוף כ-100,000 תגים.

חנא סוייד: אני מבקש שההתייחסויות יהיו נקודתיות ופרטניות כדי לנסות למצוא פתרונות.

חנא סוייד: לא רק לתאר עד כמה המצב זוועתי כי כולנו מסכימים על כך.

חנא סוייד: בבקשה.

אורן כהן: אני מארגון הפעולה של הנכים.

אורן כהן: אני מבקש להתייחס לעניין הזיופים.

אורן כהן: בישיבה שקיימה הוועדה לפני יותר מחצי שנה בנושא תג נכה הציע מר חנן אהרון פתרון פשוט מאוד.

אורן כהן: במשרד הרישוי נמצא מאגר הרכבים שקיבלו תג.

אורן כהן: הוא מציע שרשויות האכיפה יגשו ישירות למאגר ויבדקו.

אורן כהן: היום לרשויות האכיפה יש מסופונים בשטח וקשר עם הפיקוח העירוני, כל הטכנולוגיה קיימת.

אורן כהן: הפקח בשטח יכול לוודא האם התג תקף או מזויף, האם הוא בר תוקף או פג תוקפו, האם האדם מת או חי.

אורן כהן: אין כל קושי לעשות בדיקה כזאת בשלב המיידי.

אורן כהן: אם זה ייעשה זה יכול להפוך את כל התגים המזויפים ללא רלוונטיים.

זבולון אורלב: מה מונע את זה?

אורן כהן: אינני יודע.

שמואל חיימוביץ: הרשימה הזאת לא עומדת לרשות הפקחים.

אורן כהן: אני יודע שכרגע עיריית תל-אביב הסכימה לבחון את ההצעה וייתכן שתיישם אותה בקרוב.

חנא סוייד: האם יש כאן נציגים של הפיקוח העירוני?

דורון חדד: אני סגן בכיר למנהל אגף הפיקוח בעיריית תל-אביב.

דורון חדד: אני מבקש להתייחס לעניין הזיופים.

דורון חדד: קודם כול צריך להגדיר בכלל מה הוא זיוף.

דורון חדד: יש את הזיוף הפשוט שמדברים עליו, יש העתקת תג.

זבולון אורלב: כל זה זיוף.

זבולון אורלב: כל תג שאיננו התג החוקי הוא מזויף.

חנא סוייד: הדיון לא על התחכום בזיוף, אלא כל זיוף הוא זיוף.

דורון חדד: הבעיה גדולה מאוד ואנחנו נתקלים בה יום-יום בשטח.

חנא סוייד: להיפך, ככל שהזיוף פשטני יותר הוא בעייתי יותר.

דורון חדד: אני מבקש להתייחס לפתרון.

דורון חדד: אני מייצג כאן את עיריית תל-אביב-יפו אך יש רשויות נוספות שמשתמשות, כפי שהזכירו כאן, במסופונים.

דורון חדד: אנו עובדים על קישוריות מול רשות הרישוי במשרד התחבורה כדי לקבל מידע און-ליין אם הרכב שייך לנכה או לא.

חנא סוייד: אתה אומר שעובדים על זה?

דורון חדד: זה קיים ומופעל כעת בשלב ניסוי.

דורון חדד: עדיין נתקלים בבעיות ברמת עדכון של המערכת.

דורון חדד: כאשר אני בודק רכב במסופון לעתים מופיע שהרכב לא שייך לנכה, אך בפועל כן שייך לנכה.

זבולון אורלב: איך זה קורה?

דורון חדד: יש בעיות תקשורת.

דורון חדד: אני מתכוון להיפגש בחודש הבא עם מנהלת אגף אבטחת מידע במשרד התחבורה כדי למצוא פתרונות.

דורון חדד: היום אנחנו מקבלים מידע דו-שבועי דרך חברת האוטומציה, אך המידע עדיין לא הכי מדויק.

דורון חדד: האם המאגר שמופיע ברשות הרישוי מייצג את כל תגי הנכים?

חנן אהרון: יש בו את המידע המלא על תגי הנכים.

דורון חדד: כאשר המידע יהיה מלא נוכל לקבל און-ליין מידע בשטח, האם מדובר ברכב של נכה או לא.

חנא סוייד: אתה מדבר בשם עיריית תל-אביב.

חנא סוייד: האם ידוע לך איך זה משליך על ערים אחרות?

דורון חדד: אני לא יודע מה התקציבים שלהן ומה הכלים העומדים לרשותן.

חנא סוייד: עלינו להסיק מכך מסקנות.

חנא סוייד: מה שאתה מציע כאן הוא אולי הדבר הכי רלוונטי שהוצע כאן.

דורון חדד: אני נותן לכם רמז עבה איך אפשר לפתור את הבעיה.

זבולון אורלב: כאשר הפקח מזהה רכב כזה, מה קורה הלאה?

דורון חדד: אם הוא מזהה שהרכב לא של נכה הוא אוכף נגדו על עבירת חניה רגילה, כאילו לא היה בו תג, ואז יש לנו קישוריות עם המשטרה.

דורון חדד: אנחנו מזמינים ניידת משטרה – יש לנו ניידות משולבות של הפיקוח ושל המשטרה – רושמים את הפרטים ומעבירים את המידע ליחידות ההונאה במשטרה ואז אני יוצא מנקודת הנחה שמזמנים את בעל הרכב לחקירה במשטרה.

זבולון אורלב: יש לך נתונים בכמה מקרים מדובר?

דורון חדד: אין לי מידע על תוצאות החקירה במשטרה.

דורון חדד: מבחינתנו מדובר על עשרות תלונות.

פנחס ברויאר: אבל הם לא יכולים לבדוק בכלל מה מזויף ומה לא, אין לפקחים אפשרות כזאת.

חנא סוייד: תסכימו אתי שאם השיטה הזאת תעבוד היטב, במשולב עם קנסות כבדים יותר, זאת אולי ההצעה הכי רלוונטית ששמעתי כאן.

חנא סוייד: זאת לפחות דעתי.

קובי כהן: אני מארגון הפעולה של הנכים.

קובי כהן: אני מבקש להביא לידיעת הוועדה שמבחינה טכנולוגית יש אפשרות למנוע זיוף תגים.

קובי כהן: הנושא הבעייתי יותר הוא המימון, העלות התקציבית של הפתרון.

קובי כהן: אילו רצו והיה ניתן לזה מימון תקציבי אפשר היה להחליף מחר בבוקר את כל התגים לתגים אחרים שמספקים פתרון טכנולוגי, ובא לציון גואל.

קובי כהן: תודה רבה.

קריאה: עד שיזייפו גם אותם.

פנחס ברויאר: לאחרונה נפגשנו פעמים רבות עם עיריית תל-אביב, אך נאמר לנו שאין פקח שיכול לדעת האם התג מזויף או לא.

פנחס ברויאר: הוא ידווח למרכז את הפרטים של תג החשוד כמזויף ושם יגידו לו שהרכב שייך לנכה.

דורון חדד: אני אומר פעם נוספת, היום הפקח באמצעים הקיימים בידו, בבדיקה מול מספר הרכב יכול לקבל אינדיקציה אם מדובר ברכב של נכה או לא.

שמואל חיימוביץ: אבל זה לא אינדיקציה האם באותו זמן הרכב משרת את הנכה.

חנא סוייד: ברשותכם, אנסה לסכם את הדיון.

חנא סוייד: הועלה כאן נושא חשוב מאוד ובעייתי מאוד.

חנא סוייד: קנה המידה לבעייתיות הוא מידת זיוף התגים, כאשר יש למעלה מ-100% סטייה בין מספר התגים המזויפים ובין מספר התגים החוקיים.

חנא סוייד: זה נושא מדאיג, שפוגע בוודאי באוכלוסיית הנכים.

חנא סוייד: זה בעצם פשע אנטי הומני בכל מובן המילה.

חנא סוייד: שמעתי כל מיני התייחסויות מכיוונים שונים, אבל לא השתכנעתי שבאמת יש כוונות שייתנו תוצאות בטווח המיידי, או אפילו הקצר.

חנא סוייד: הפתרונות של הקמת ועדות משותפות ושל טיוטה של דברים, אלה דברים שעל-פי הניסיון שלנו נושאים פירות אולי בטווח של שנים, ואנחנו מדברים על בעיה שצריך היה כבר אתמול לתת לה פתרון.

חנא סוייד: לכן מתבקשות כאן מספר מסקנות.

חנא סוייד: 1) הוועדה דורשת מרשויות האכיפה, ממשטרת ישראל ומרכז השלטון המקומי לפרסם דוח שנתי בעניין האכיפה, כמה מן הנהגים שזייפו תגי חניה הורשעו, ומה העונש שהוטל עליהם.

זבולון אורלב: וכן כמה תביעות הוגשו.

חנא סוייד: כדי שאנשים יראו וייראו, וילמדו לקח, שיכולה להתעורר בעיה אצל כל מי שעובר על החוק.

חנא סוייד: 2) הוועדה קוראת להחמיר את הענישה כנגד נהגים שיַחנו במקום חניה המיועד לנכים, ולהעלות את סכום הקנס עד לסדר גודל של כ-5,000 שקלים.

חנא סוייד: 3) הוועדה קוראת לקבוע עונש מאסר בפועל למי שזייף תג חניה של נכה.

קריאה: או למי שישתמש בתג לרעה.

זבולון אורלב: כרגע אנחנו מדברים על זיוף.

זבולון אורלב: על כך יהיה קונצנזוס, כנראה גם במשרד המשפטים.

זבולון אורלב: בואו נתחיל בזה.

שמואל חיימוביץ: למה לא קנס נגד מי שמשתמש בצורה לא נכונה בתג?

זבולון אורלב: אתה שואל אותי?

זבולון אורלב: אתה הרי נציג הממשלה, אתה לא אזרח בעניין הזה.

זבולון אורלב: כנציבות שוויון לאנשים עם מוגבלות תגישו הצעת חוק בעניין הזה, תעשו את עבודתכם.

חנא סוייד: יש גם מן ההיגיון להבדיל בין זיוף ובין שימוש לא נכון.

חנא סוייד: אי אפשר לקבוע קביעה גורפת כל-כך כי זה יהיה בעייתי.

זבולון אורלב: הכול צריך להיות מידתי.

חנא סוייד: 4) הוועדה מבקשת ממשרד החינוך לכלול בתוכניות הלימודים התייחסות לצרכים המיוחדים של הנכים ולאיסור חניה במקומות המיועדים לנכים.

חנא סוייד: 5) הוועדה ממליצה בפני משרד התחבורה לבחון דרכים להעברת נתונים מן הקובץ המצוי במשרד הרישוי, הכולל את רשימת תגי החניה.

זבולון אורלב: אני מציע במקום "לבחון" לכתוב "להסדיר": להסדיר העברת נתונים מן הקובץ.

זבולון אורלב: מה שאתם עושים בתל-אביב תעשו בכל רחבי הארץ.

חנן אהרון: הקובץ קיים.

חנן אהרון: הרשויות צריכות לפנות ולקבל את הנתונים.

שמואל חיימוביץ: ולשלם.

שמואל חיימוביץ: הרשויות צריכות לרכוש את הנתונים.

חנא סוייד: אני לא רואה הבדל גדול בין "לבחון" ו"להסדיר".

חנא סוייד: 6) הוועדה תובעת מרשויות האכיפה לצאת למבצעי אכיפה גדולים ומתוקשרים מדי 3 חודשים כדי לאכוף את מניעת זיופי תגי החניה ואיסור חניה שלא כדין במקומות חניה השמורים לנכים.

חנא סוייד: 7) הוועדה דורשת ממשרד התחבורה והבטיחות בדרכים לסיים את הרפורמה ואת תיקוני החקיקה הנדרשים כדי להבטיח את זכויות הנכים בתחום התחבורה והחניה.

זבולון אורלב: אני מבקש להודות לך, אדוני היושב-ראש, גם על הדיון בוועדה וגם על הסיכום.

זבולון אורלב: אני מבקש לנצל את הכיפה השנייה שלי, כיושב-ראש הוועדה לענייני ביקורת המדינה, ולהודיע שאקיים דיון מעקב בוועדה לענייני ביקורת המדינה בעוד 3 חודשים, בשבוע האחרון של חודש מאי, תחת סעיף 21 לחוק שקובע שהוועדה לענייני ביקורת המדינה יכולה לחייב את מבקר המדינה לחקור ולהגיש דוח מיוחד בכל נושא שתמצא לנכון.

זבולון אורלב: אנחנו פונים קודם כול ברוח טובה לכל הגורמים לבצע את ההמלצות הללו, אבל דעו לכם, יש תחנת זמן לפניכם בעוד 3 חודשים.

זבולון אורלב: אם נתרשם שממשיכים הלאה באי תשומת-לב ובהתעלמות ודוחים עוד ועוד לא תהיה ברירה כנראה מלהפעיל את מבקר המדינה, עם כל מה שהוא יודע, עם הוועדה לענייני ביקורת המדינה ואז השרים והמנכ"לים יצטרכו לעמוד מול הציבור ולהסביר מדוע הדברים החמורים הללו קורים.

חנא סוייד: ראו הוזהרתם.

חנא סוייד: תודה רבה לכם.

חנא סוייד: הדיון הסתיים.